**Változások a betegellátásban**

**DEKK Szemklinika**

A Szemklinikán **kizárólag sürgős műtéteket végzünk**. A halaszthatatlan, azaz maradandó károsodást okozó szemészeti eltérésekben szükséges műtéteket folyamatosan elvégezzük.

A **fekvőbetegosztályon egy kórteremben egy beteg** tartózkodhat, és csak a maradandó szemészeti károsodás elkerülése érdekében helyezzük el osztályon a beteget. A szükséges műtétek mihamarabbi elvégzését követően a betegeket a lehető leghamarabb hazaengedjük.

Felhívjuk a figyelmet, hogy a Klinikai Központban, így a Szemklinikán is 2020. március 8-tól visszavonásig általános **látogatási tilalom** van érvényben!

A **ROP-szűrés** a Szülészeti és Nőgyógyászati Klinikán, valamint a Gyermekgyógyászati Klinikán az **eddigieknek megfelelően zajlik.**

Az **ambulanciákon sürgősségi ellátást** (sérülés, hirtelen látásromlás, erős szemfájdalom, vörös, váladékos szem) végzünk.

A **Szemklinika ambulanciáján** (a járóbeteg-forgalom csökkentése érdekében; maradandó szemészeti károsodás kivédése mellett) **előjegyzést nem adunk.**

Értesítjük azokat a **betegeket, akik már kaptak időpontot, de vizsgálatuk halasztható** – azaz maradandó egészségkárosodást nem szenvednek –, hogy a **vizsgálat idejét határozatlan időre elhalasztjuk.**

**Kísérő nem tartózkodhat a váróteremben és a vizsgálóban** (kivéve 18 év alatti gyermek, ill. gondnokság alatt lévő beteg esetében). A várakozás több elkülönült területen történik és egy váróteremben egyszerre maximum 10 beteg tartózkodhat.

Kérjük Önöket, hogy a klinikára való belépéskor **az automata mellett végezzenek kézfertőtlenítést a mellékelt oldatokkal.**

A **váróteremben** kérjük, **egymástól biztonságos – lehetőleg 2, de legalább 1 méter** – **távolságra** foglaljanak helyet. A **védőmaszk** hordása hasznos, a személyi **kézfertőtlenítő** alkalmazása kötelező.

Az **ambulanciára érkező, műtét utáni kontroll** esetében az alábbi eljárásrend lép életbe:

* **cataracta- (szürkehályog-) műtét** utáni **kontroll** esetén, amennyiben – kikérdezve a beteget – a szem fájdalmatlan, nem váladékozik és jobban lát a beteg, mint műtét előtt, akkor a vizsgálattól eltekintünk. Bármelyik eltérés esetén a beteget megvizsgáljuk.
* **retinaműtét** utáni **kontrollnál**, egy hónapon belül történt műtét esetében a vizsgálatot elvégezzük. Egyéb esetben a sürgősségi ellátásnak megfelelően történik az ellátás.
* **szemhéjműtétek** utáni **varratszedésre** érkező beteg estében csak a varratszedés történik meg.
* **glaucoma- (zöldhályog-) ellenes műtét/szaruhártya-átültetés** utáni kontrollnál, egy hónapon belül történt műtét esetében a vizsgálatot elvégezzük. Egyéb esetben a sürgősségi ellátásnak megfelelően történik az ellátás.
* Az ambulanciára érkező **szemhéjtumoros** beteg ellátása a tumorlokalizációtól, -nagyságtól és -típustól függően egyedi elbírálást igényel.
* Az **intraokuláris tumoros, uveitises és a makuladegenerációs betegek** ellátása zavartalanul működik kisebb változtatásokkal.
* A ***Retina- (makula-) ambulancián* a már előjegyzett betegek** esetében, akik időszakos kontrollra jönnének, és jelezték, hogy nincs panaszuk, azokat egyesével felhívjuk és tájékoztatjuk, hogy a tervezett vizsgálatot bizonytalan időre elhalasztjuk, feltéve, hogy a beteg továbbra is panaszmentes marad. A panaszos betegek és a biztosan kezelésre váró betegek ellátása folyamatos.
* Az ***lntraokuláris tumorambulancián***a **frissen felismert esetek** az eddigieknek megfelelően ellátásra kerülnek. A már előjegyzett, időszakos kontrollra érkező betegeket felhívjuk, vizsgálatukat lehetőség szerint halasztják, azonban ez mindig az orvos egyedi elbírálásán alapul.
* Az***Uveitis ambulancián* az immunszuppresszáns/biológiai terápiában részesülő betegeket** lehetőség szerint 2-3 hónapra ellátjuk gyógyszerrel. A már előjegyzett, időszakos kontrollra érkező betegeket felhívjuk, vizsgálatukat lehetőség szerint halasztjuk, azonban ez mindig az orvos egyedi elbírálásán alapul.

A Szemklinika hivatalos Facebook-oldalán keresztül is igyekszik folyamatos tájékoztatás nyújtani a betegeknek és hozzátartozóknak. Ez [ide kattintva](https://www.facebook.com/DEKKSzemklinika), vagy az alábbi linken érhető el: <https://www.facebook.com/DEKKSzemklinika>

További elérhetőségek, ahol a betegek tudnak tájékozódni:

* email: szemklinika@med.unideb.hu
* tel: 52-255-456 (munkanapokon 8-16-ig hívható)